Myndigheter: Minst 100 drept og 700 såret i angrep i Gaza by 
Minst 104 palestinere er drept, og rundt 700 er såret i et israelsk angrep mot en menneskemengde som ventet på nødhjelp i Gaza by torsdag, ifølge lokale helsemyndigheter. Angrepet fant sted ved Nabulsi-rundkjøringen sør for Gaza by før daggry torsdag.  Ifølge Al Jazeeras journalist på stedet ventet hundrevis av mennesker i håp om at det skulle komme en forsendelse med nødhjelp da israelske styrker åpnet ild mot dem. Ifølge kilder ble det også angrepet med raketter fra droner.  Israel sa torsdag at de undersøker hva som har skjedd. En kilde bekrefter overfor Reuters at israelske styrker skjøt mot palestinere som omringet en lastebil med nødhjelp.  Kilden sier at dette skyldes at soldatene følte seg truet. Også avisen Haaretz gjengir denne opplysningen. Den israelske hæren nekter for at det ble avfyrt raketter fra droner mot menneskemengden. Utenriksminister Espen Barth Eide (Ap) forventer etterforskning etter rapporter om at over 100 palestinere som ventet på å motta nødhjelp, ble drept i Gaza by. – Dette er nok et eksempel på de fullstendig uakseptable handlingene den palestinske befolkningen i Gaza er ofre for, sier Eide i en uttalelse sendt til NTB torsdag kveld. Det hvite hus i USA sier de undersøker meldingene, og kaller det «en alvorlig hendelse». – Vi sørger over tapet av uskyldige liv og anerkjenner den skrekkelige humanitære situasjonen i Gaza, hvor uskyldige palestinere bare prøver å skaffe mat til familiene sine, sier en talsperson for det nasjonale sikkerhetsrådet, ifølge Reuters. Avi Hyman, som er talsperson for den israelske regjeringen beskrev torsdag ettermiddag dødsfallene som en tragedie til flere medier. Hyman hevdet samtidig de har indikasjoner på at dødsfallene skyldes at lastebilsjåførene som skulle levere nødhjelp kjørte over folk.  Flere sykehus har tatt imot drepte og sårede, men mangler forsyninger for å kunne hjelpe alle dem som trenger det. – Sykehusene er tomme for blod, forteller journalisten Ismail al-Ghoul. Mangler ambulanser og helsehjelp Sjefen for ambulansetjenesten ved Kamal Adwan-sykehuset sier at det ikke var nok ambulanser til å frakte alle sårede og døde, og at de er tvunget til å ta i bruk esler og kjerrer. Det samme forteller lederen for ambulansetjenesten ved Shifa-sykehuset, Faris Afana. – Vi har bare tre fungerende ambulanser fordi det er tomt for drivstoff. Vi kjørte langs Rashid-veien og fant flere titalls døde liggende der. Vi har transportert ofre i mer enn fire timer nå, forteller han til Al Jazeera. Lastebilen som ankom med nødhjelp, ble også tatt i bruk for å frakte drepte og sårede. – Dette er et folkemord. Dette var uskyldige sivile som i flere dager hadde ventet på at det skulle komme lastebiler med nødhjelp, sier Afana. 24 av Gazas 36 sykehus er satt helt ut av spill, de øvrige fungerer bare delvis og mangler både drivstoff til generatorer, oksygen, legemidler og utstyr. De fleste av ofrene for torsdagens angrep er fraktet til Shifa-sykehuset i Gaza by, samt Kamal Adwan-sykehuset. Noen er også fraktet til Al-Ahli-sykehuset og Det jordanske sykehuset. Bilder fra sykehusene viser blodige gulv der det ligger sårede over alt. Aftenposten har stedsverifisert bilder som skal vise sårede og døde som fraktes bort fra åstedet. Solens posisjon tyder på at bildene er tatt torsdag morgen. Aftenposten har ikke uavhengig kunnet verifisere opplysningene om hendelsesforløpet og antallet drepte. De 2,2 millionene menneskene på Gazastripen er innesperret på området og mangler mat. Mange står derfor i kø for å få det lille som finnes av nødhjelp.  Ifølge Verdens matvareprogram (WFP) er minst 576.000 mennesker i Gaza – en fjerdedel av befolkningen, «ett skritt unna» hungersnød. Situasjonen er så desperat at hjelpeorganisasjoner forteller at det ikke er mulig å dele ut mat i ordnede former.  Fordømmes Palestinernes president Mahmoud Abbas fordømmer torsdag det han omtaler som en «stygg massakre» av mennesker som ventet på nødhjelp. Hamas-bevegelsen kaller i en kunngjøring torsdagens angrep «en krigsforbrytelse uten sidestykke» og et nytt forsøk fra Israels side på å fordrive palestinerne fra Gazastripen. Hamas truer også med å stanse forhandlingene om våpenhvile og fangeutveksling og ber også Den arabiske liga og FNs sikkerhetsråd om å kalle inn til hastemøte for å få en slutt på det de omtaler som massedrapene og den etniske rensingen på Gazastripen. Over 30.000 skal være drept Tidligere fredag meldte palestinske helsemyndigheter at antallet drepte mennesker siden Hamas-angrepene på Israel 7. oktober hadde passert 30.000. 1140 ble drept i Hamas-angrepet på Israel 7. oktober. De fleste av disse var sivile som ble massakrert. Aftenposten kan ikke uavhengig verifisere tallene på drepte, men FN og Human Rights Watch har tidligere sagt til Reuters at de har ansett tallene som troverdige. Det er uklart hvor mange av de drepte som er Hamas-krigere. Hamas-myndighetene spesifisere ikke drepte stridende i konflikten, og mange Hamas-medlemmer deltar i stridigheter uten at de bærer uniform. 
Over 100 palestinere ble drept og ca. 700 såret i et israelsk angrep i Gaza by. Mennesker ventet på nødhjelp da angrepet skjedde. Lokale sykehus mangler forsyninger for å hjelpe alle. Over 30.000 mennesker skal ha blitt drept siden Hamas-angrepene på Israel i oktober. Flertallet av ofrene er barn og kvinner. Matmangel i Gaza stripen er kritisk, en fjerdedel av befolkningen er nær hungersnød.